Ribe Domkirke – notat om Kathoveddøren, påbegyndt den 3. september 2008.
Wikipedia oplyser, at kirken opførtes i sten af biskop Thure 1110-1134, - men det er næppe den kirke, vi ser i dag.  Ifølge Nationalmuseets knap 700 sider store bog om Ribe Domkirke brændte kirken (og en stor del af byen) nemlig den 1. oktober 1176. 
Oprindelig opført i ”ren” romansk (rundbue) stil med flade lofter, men allerede inden den var helt færdig, var den gotiske (spidsbue) stil kommet på mode, så de flade trælofter blev erstattet af hvælvinger. Desværre udøver sådanne murede hvælvinger et enormt tryk og forudsætter derfor kraftige forstærkninger i form af f.eks. stræbebuer og –piller, sådan som man ser det i de store gotiske katedraler, jf. f.eks. Notre Dame i Paris. Man havde således fået mikset to statisk uforenelige konstruktioner sammen og som følge heraf har kirken været udsat for diverse sammenstyrtninger og bygningsskader, hvilket har nødvendiggjort løbende genopførelses- og vedligeholdelsesarbejder. Faktisk har den været tæt på at gå til grunde.

En af løsningerne for Ribe Domkirke har været tilføjelse af to yderlige sideskibe til understøttelse af den oprindelig treskibede kirke.

Selv om domkirkens rødder går langt tilbage, vil vi her kun se på den del, der i mere eller mindre (ombygget) form stadig eksisterer og som må være bygget i perioden ca. 1150 – 1225
.

Til opførelse af murene er brugt granit, myremalm, tuf fra Eiffel-området, Wesersandsten fra Porta Westfalica og teglsten (munkesten). - Når størstedelen således har måttet importeres, skyldes det Ribeegnens fattigdom på store granitsten. 
I perioden 1225-1300 overhvælves højkirken og sideskibene forhøjes. I 1283 styrter trappetårnet sammen og i første tredjedel af 1300-tallet opføres Borgertårnet. 

Men vi vil nu koncentrere os om Kathoveddøren.

	Danmarks kirker, 

Ribe Amt 19:1
Side 215-227

Tympanon

Santo Domingo de Silos, juni 2008.

Kildesøgninger.
Kathoveddørens relief.
Johs. evangeliet om hændelsen.

Troens billeder i romansk kunst,

s. 20-21

Derfor optræder Adam på relieffet med korsnedtagelsen i Silos. 


	Kathoveddøren. 
Der er tale om tværskibets sydportal, og navnet hentyder til det løvehoved af bronze, som tydeligt ses på døren. 

Portalen er forsynet med murfremspring i en blanding af granit og sandsten. Den har et indre søjlepar, hvoraf de to ydre står på hver sin løve, der er i gang med at fortære hver sit menneske. Dette er bl.a. fortolket som den sjæleslugende Satan, der her undertrykkes af kirken. 
Over døren kommer så tympanet, det store halvcirkelformede granitrelief med korsnedtagelsen som motiv og det egentlige formål med dette notat.  Oven over bueslaget med dette findes desuden et trekantrelief i sandsten. 
Relieffet menes at kunne dateres til 2. halvdel af 1100-tallet, hvilket passer godt med at første fase i opførelsen af domkirken netop var apsis og korsarmene. 

Relieffets kunstneriske værdi vurderes endog meget højt: 

”Tympanet er Danmarks største og tillige en af de prægtigste granitskulpturer  i landet. Det gengiver korsnedtagelsen i det øjeblik, da Kristi arme er frigjort og det døde legeme synker ned mod og over bipersonerne; det er mod vest Maria og Josef af Arimatæa, som tager mod det døde legeme, mod øst Nikodemus, der på samme tid holder om Kristi venstre arm og river den sidste fodnagle ud. Bag ham, helt knuget af sorg, står Johannes. Alle figurer er hugget i et for granitarbejde usædvanlig højt relief. Virkningen heraf øges ved at billedhuggeren ikke har fastholdt dem inden for det halvcirkulære felt; de sprænger alle profilrammen, overskrider den med fødderne og skjuler den delvis med skuldre og hoved. Også Kristusskikkelsens højde – oprejst ville den ikke kunne rummes inden for tympanet – forstærker uafhængighed af den givne ramme.
Den overstore Kristus bærer kongekrone over det lange hår, der i tykke adskilte lokker falder ned over skuldrene. Det langstrakte ansigt med lukkede øjne indrammes af hage- og kindskæg, læberne er smalle og det tynde, spidse overskæg opfattes som forlængelse af overlæben. Brystet er glat over ribbenene, der er tydeligt markeret ligesom navlen; men der findes ingen brystvunde, ej heller naglegab. Armene har bevaret den »knækkede« form, der ligesom de øvrige detaljer er karakteristisk for krucifiks figurer fra 1100'rnes 2. halvdel. Det knælange, »plisserede« lændeklæde med foldet overfald holdes oppe af et bælte og er knyttet i en knude ved figurens højre side. Korsets tvær​træ har grenstubbe, og den øverste korsarm ender i en (ubeskrevet) plade. Den skæggede Johannesfigur, med skæg omtrent som Kristus og tværrillet hår, er kun knyttet til den øvrige gruppe ved den karakteristiske sørgegestus, hånd mod kind (samt vistnok en flig af kap​pen). Han er iført kjortel og slag med de sam​me lamelagtige folder som de øvrige personers dragter, og holder en bog i venstre hånd. Mod​sat de andre bærer han hverken hue eller sko. Maria, hvis ansigt med hovedlin er meget med​taget af forvitring, har dragt omtrent som Johannes’, men med meget vide ærmer. Med sin venstre hånd modtager hun sin døde søns højre og fører den mod kinden. Josef (ved korsets højre side, med en stærkt afskallet arm) har langt fuldskæg, mens Nikodemus har skæg som Kristus, og de har begge store øjne som Johannes; deres dragter er ens, med glat, lang​ærmet overdel med hals slids og en plisseret nedre del, som hos Nikodemus dækker en underkjortel, fastholdt af et bælte, der hos Josef har nedhængende ender med kvast; både i dragter og sko svarer påklædningen til den på mennesket under portalens vestre løve.

På tympanets flade rand er der på latin med majuskler, en blanding af versaler og uncialer, indhugget navnene på relieffets figurer samt en indskrift, som ikke mere er fuldt ud læsbar, men som dog kan suppleres fra en spansk parallel i Silos.” 

Hallo! – her kom den spanske forbindelse, som knytter an til vores tur til Nordspanien i foråret 2008. Ved flere lejligheder var jeg løbet ind i henvisningen til Nordvestspanien såvel i bøger som på Nettet. Desværre forekom dette umiddelbart at være noget af et vildspor…
Det korrekte stednavn viste sig nemlig at være Santo Domingo de Silos, som ikke ligger i det nordvestlige hjørne af Spanien i nærheden af Santiago de Compostela men inde midt i landet 40-50 km sydøst for Burgos. Her fandt vi et smukt, ældgammelt benedectiner kloster med en meget smuk korsgang, fyldt til randen med romansk byggekunst og skulpturer. Klosteret har en spansk hjemmeside, http://www.abadiadesilos.es/index.htm.  

Der er skam også en hjørnesøjle med et relief med korsnedtagelsen som motiv! Nu er dette jo et ganske hyppigt forekommende motiv i kirkekunsten, og det lignede ikke synderligt tympanet i Ribe, så vi tog et billede, nød stedet og drog af sted igen.
Hjemkommet tog jeg emnet op igen og fandt via Esbjerg Bibliotek en mere autoritativ kilde, nemlig nærværende (Danmarks kirker, Ribe Amt 19:1) som i fodnoter igen henviser til ældre kilder (M. Mackeprang ”Jydske Granitportaler”, hvor der så henvises til A. Kingsley Porter ”Romanische Plastik in Spanien”). Tilsammen klargjorde disse kilder helt utvetydigt, at vi havde været på rette sted og fundet præcis det rette relief, - desværre uden at lægge mærke til en lang række særdeles spændende detaljer.    

Tilbage til relieffet over Kathoveddøren:

Personernes navne fremgår af inskriptionerne i rundingen, som læses fra vest mod øst: SCA MARIA • YOSEPH • XPC CRVCIFIXUS • NICODEMVS • S.IhS. som næsten umiddelbart lader sig læse som Sankta Maria • Josef • Kristus den korsfæstede • Nikodemus • Skt. Johannes.  

Maria er naturligvis Jesu moder, jomfru Maria, men lad nu Skt. Johannes selv præsentere de to mindre kendte herrer, som han optræder sammen med:

”v38 Josef fra Arimatæa, som var discipel af Jesus, men hemmeligt, af frygt for jøderne, bad derefter Pilatus om at måtte tage Jesu legeme ned; og det tillod Pilatus. Josef kom så og tog Jesu legeme ned. v39 Også Nikodemus kom; det var ham, som tidligere var kommet til Jesus om natten; han medbragte en blanding af myrra og aloe, omkring hundrede pund. v40 Så tog de Jesu legeme og viklede linnedklæder om det sammen med de vellugtende salver, som det er skik hos jøderne ved begravelse. v41 På det sted, hvor Jesus var blevet korsfæstet, var der en have, og i haven var der en ny grav, hvor der endnu ikke havde været lagt nogen.” (Kilde: Det Nye Testamente, Johannes-evangeliet, Gravlæggelsen.)
Under relieffet, på en vandret bort, er der også en tekst, som er svært beskadiget, men som imidlertid vha. Silos-relieffet lader sig rekonstruere. Her står (på latin): 
REX OBIT [HEC PLORAT C]AVUS [D]OLAT IMPIVS ORAT. 

Den del af teksten, som er omsluttet af [ ] er tilføjet via Silos relieffets tekst, eller på dansk = ”Kongen dør, hun græder, den kære sørger, den ufromme beder”. 
Her kunne vi for så vidt have sluttet – og slået os til tåls med, at vi faktisk havde fulgt en tråd fra Ribe til Nordspanien og faktisk ramt plet. 

Imidlertid har kildestudierne afsløret et andet interessant emne (gab), som lige skal med her: Bibelske typologier… Ah hva’ for nogen? Jo, en bibelsk typologi er en fortælling, der ligner så meget, at man har set en sammenhæng, jf. ordforklaringerne næstsidst i notatet. 
I de godt tusind år fra Jesu fødsel til Silos relieffet blev lavet, havde man dels forfattet det ny testamente (NT) og dels fortolket såvel dette som det gl. testamente (GT), således at store dele af GT kan udlægges som forvarsler om Jesu komme: Kirkefaderen Augustinus udtalte således: 

”Det gamle Testamente er ikke andet end Det nye dækket af et slør, og Det nye er ikke andet end Det gamle afsløret”.
På Silos relieffet synes de afbildedes fødder at hvile på et stiliseret Golgatha, og i centrum lige under Jesu fødder linder ingen ringere end vores urfader, Adam, på kistelåget… 

Typologierne styrer nemlig (kirke-) kunstens valg af temaer og figurer, billedernes placering i bygningen og deres indbyrdes forhold, og det præger deres form. Det er afgørende for en udsmyknings samlede program og har altså en betydning, man ikke umiddelbart forestiller sig. For at forstå meningen med typologierne må vi undersøge den kristne mytes struktur. Den kristne myte begynder med lyksalig​hedstilstanden i Edens Have; dvs. en tilstand, hvor alt er i balance. Med Syndefaldet sker der et katastrofalt brud med harmonien. Med det​te "fald" opstår behovet for en genoprettelse af balancen ved en soning, og den fuldbyrdes for den kristne gennem Kristi Korsdød og Op​standelse.

Men det sker først efter en lang ventetid i disharmonien, der kan beskrives som en van​dring i mørket - eller i ørkenen eller i en ud​lændighed. Ved den endelige forsoning opstår en ny balance, men nu på et højere niveau end før. 
Nu ønsker bevidstheden stadig at holde sammen på mytens elementer ved at slå bro mellem dens to poler. Derfor prøver man at forbinde figurerne fra den første balance med figurerne i den anden for at beskrive den basa​le sammenhæng mellem alt det skabte og fast​holde verdensbilledet. Muligvis har de første kirkefædre også følt, at Det gamle Testamente, der ganske vist rummede alle forjættelserne, dog var et jødisk skrift, som - set med kristne øjne - var fuldt af modsigelser og ufuldkom​menheder, og har draget det ind i den kristne sammenhæng ved at tolke det som et ufuldbyr​det "forspil" til noget højere. I vor myte er Kri​stus endepunktet. Han er Alfa og Omega, Gen​rejseren og Soneren, som alting viser hen til. Det betyder, at man kan modstille Adam, Eva og Træet med Kristus, Maria og Korsets træ, så​ledes at de spejler hinanden eller er to sider af samme sag. Og hvis myten ikke ejer materiale nok i sig selv, sørger fantasien for at fylde hul​lerne ud med legender. På den måde opstår for​tællingerne om, hvordan Livets Træ kom til jor​den ved Adams dødsleje som en kvist i Seths hånd og voksede op på Golgatha, hvor Adam blev begravet, således at der bliver en praktisk mulighed for, at Kristi kors kan blive forarbej​det netop af dette træ; og Adams hjerneskal kan komme til at ligge ved korsets fod, som billed​kunsten viser det helt op til reformationen. Adam, Eva og Træet bliver proto-typer eller ty​pologier på Kristus, Maria og Korset. Kristus bliver "Den nye Adam" og Maria "Den nye Eva” som hilses med stammoderens omvendte navn: Ave.. . og soner hendes synd ved sin ubetingede lydighed og sit livs frugt, der nu kommer til at hænge på "Træets" grene som det "Livets Æble", der kan skænkes menigheden i nadverbrødets form.

Men desuden opsøger man personer og be​givenheder fra "Den lange Vandring", som gen​nem ligheder kan pege hen på eller ses som forspil til de store, afgørende handlinger i so​ningshistorien, der anes gennem dem som gennem et slør eller i et spejl.
Allerede Biblen selv har eksempler på præ​figurationer, som blev mønstre for videre for​søg; f.eks. hos Johannes:

"Og ligesom Moses ophøjede slangen i ør​kenen, således må Menneskesønnen ophøjes" - og Matthæus: "Thi ligesom Jonas var tre da​ge og tre nætter i havdyrets bug, således skal menneskesønnen være tre dage og tre nætter i jordens skød" (Joh 3,14; Matt 12,40).

Disse "ligheder" blev allerede i kristendom​mens første århundreder udvidet og sat i sy​stem. 


	Trekantrelieffet

Troens billeder i romansk kunst,

s. 301-304
	Kathoveddørens trekantrelief i Wesersandsten. 

I 1947 blev der foretaget en gipsafstøbning; dengang var det stadig i god stand, fordi det i det meste af tiden havde siddet inden døre. Luftforureningen i siden 1947 har åbenbart været en al for hård belastning. 

”Trekantrelieffet, der er sammensat af 26 kvadre i Wesersandsten, er meget stærkt forvit​ret, og vi må regne med, at ca. en halv cm af overfladen mangler. Det trekantede felt er lige​som sandstensudbygningen nedenunder en se​nere tilføjelse til den ældre granitportal. At dømme efter de forekommende bogstavfor​mer må der blive tale om en datering til første halvdel af 1200- tallet, dvs. efter den brand, der iflg. skriftlige kilder hærgede i kirken i 1176. Om en sådan brand vidner den halvrunde tympanon i øvrigt meget tydeligt.

Inden vi går nærmere ind på det budskab, der kan tænkes at ligge i trekantrelieffet, vil vi konstatere, hvad vi umiddelbart kan aflæse:

Lidt over midten af billedet læses indskriften "Civitas Hierusalem", dvs. byen Jerusalem, hvad der her er at forstå som Den himmelske Stad - Paradiset. Over og omkring denne ind​skrift ses otte engle med stolaer, hvoraf de to danner en omega-formet figur, der indrammer indskriften. Det nederste englepar bærer me​get lange stolaer med tekster fra Det gamle og Det ny Testamente. På stolaen til venstre står med et citat fra Matthæus: "Salige er de fattige i Ånden, thi Himmeriget er deres." Til højre ci​teres Esajas: "Kom, lad os bestige Guds bjerg." Foruden stolaerne bærer disse to engle hver sit menneskehovede i henholdsvis højre og ven​stre hånd. I det mindste det ene af disse hove​der er tydeligt nok kronet. Over det tredje eng​lepar - regnet oppefra - ses endvidere et, må​ske to hoveder (Matt 5,3; Es 2,3).

Imellem de nederste engle står de to, der tydeligt fremtræder som billedets hovedperso​ner: Maria og Kristus. Over Maria, der bærer krone og hovedlin, står: "S. Maria", og omkring Kristus, der ligeledes bærer krone og tillige korsglorie: A (alfa) og W (omega). Under den himmelske konge og dronning ses et jordisk kongepar samt en skægløs - og derfor måske ung - mand med en mærkelig hovedbeklæd​ning, der nærmest ligner en biskoppelig mitra. Den er - ligesom de andre kroner - forsynet med et kors. Kongen lægger hovedet tilbage og ser op på Maria, idet han rækker hende et kors (eller er det omvendt?). Maria rækker et kors ​måske det samme - (videre) til Kristus, der med sin venstre hånd fatter om den skægløse mands højre hånd.

Foruden de tre nævnte findes endnu ca. 50 mennesker i trekantfeltets nedre del. Det er bå​de mænd og kvinder, kronede og ukronede, skæggede og skægløse, unge og gamle. Da de indgår i en pyramideformet komposition og næsten alle ser op mod Maria og Kristus, bliver der tale om en meget tydelig både formel og indholdsmæssig bevægelse nedefra og op mod midten, ligesom de to nederste engle holder nogle af menneskenes hoveder i hænderne, som de rækker op mod Gud. De ses i billedets højre del. I trekanten s øverste spids kommer Dextera Dei velsignende ned over sceneriet.”

Her fortsættes med en ganske omfattende oversigt over tidligere fortolkninger af relieffet, og artiklens forfatter fremsætter dels kritik heraf og fremkommer med sin egen tolkning, jf. sidst i notatet – forbeholdt særligt interesserede.


Fodnoter mv.:
Ordforklaringer:
Typologi iflg. Wikipedia: (græsk typos: ”form”, ”mønster”, ”præg”, "forbillede" og logos ”ord”):   jødisk billedsprog fortolket kristent; en forståelse af Kristus, kirken og frelsen som forudgrebet i gammeltestamentlige forbilleder. Personer og hændelser i Det Gamle Testamente anskues som profetiske forbilleder (typer) for hvad der skulle ske i kirkens liv og historie.

De fattiges bibel, Biblia Pauperum er opbygget med sådanne typologier, hvor en scene fra Det Nye Testamente (NT) i midten er flankeret af to scener fra Det Gamle Testamente (GT) med en typisk betydning, dvs. som forbilleder for den midterste scene.

Eller meget kort: En typologi er en fortælling, der ligner så meget, at man har set en sammenhæng.
Allegori: græsk: allegoria, af allegorein sige noget andet. (Fremmedordbogen)

En allegori er en fortælling, et digt eller et billede hvor personer og begivenheder er symboler på noget andet, fx tålmodighed, misundelse eller sandhed; som regel brugt i moralsk, religiøs eller politisk sammenhæng.

Allegori betegner i den græske retorik egentlig en udtryksmåde, der indeholder noget andet end det, der formelt ligger i den; den vender sig til indbildningskraften og er altså billedlig, men medens metaforen kun giver den enkelte tanke billedlig form, er allegorien mere sammensat, går mere i enkeltheder og fastholdes længere.

Således er fablen og parablen forskellige former for allegori, der allerede forekommer i folkepoesien hos de fleste nationer. Dette var også tilfældet hos grækerne, og herfra blev den optaget af sofisterne til indskærpelse af moralske grundsætninger.

Den gode hyrde med lammet på sine skuldre er Frelseren. Mange allegoriske figurer fra den antikke verden optages af kirken, når de betegner almene begreber, dyder, laster og så videre.
En parabel er inden for litteratur en betegnelse for en lignelse, dvs. et digterværk, der gennem et billede hentet fra menneskelivet illustrerer en almen sandhed – bruges især om Jesu lignelser.
Tolkning af trekantrelieffet i ”Troens Billeder, Romansk kunst i Danmark, s. 302-305:

”Hvad er det, der foregår? For Otto Norn var der tale om en komplettering af tympa​nonfeltets udsagn om den vundne salighed: Nederst den døde Jesus, øverst den i Himlen triumferende Kristus. Erik Moltke nåede til et andet resultat, idet han - i lighed med Asger Jorn og 100 år tidligere Jacob Helms - foretrak at tolke relieffet som et epitafium, dvs. et min​desmærke over en afdød. Moltkes tolkning ly​der i korthed således: Kongen under Maria er den danske konge Valdemar Sejr (1202-1241). Kongen beder Maria gå i forbøn hos Kristus, hvilket symboliseres ved korset, der rækkes vi​dere. Det, kongen beder om, er, at hans søn med Dagmar, Valdemar den Unge, der døde ved en vådeskudsulykke i 1231 kun 22 år gam​mel, må blive frelst. At Kristus hører bønnen, ses af, at Han trækker den skægløse mand ​- Valdemar - op i Himlen. Dronningen til ven​stre for kongen skulle da være Berengaria, fo1​kevisens onde Bengerd, der døde i 1221, me​dens den kronede kvinde under kongen tolkes som Valdemar den Unges mor, Dronning Dag​mar. Moltke foreslår endvidere, at den skæglø​se, kronede mand til venstre for Bengerd er Valdemars og Bengerds søn, den senere Kong Erik Plovpenning, der var blevet kronet året ef​ter halvbroderens tragiske død. De mange an​dre kronede hoveder "symboliserer vel kon​gens slægt”: og de hoveder, der holdes i hænder, kan være "afdøde sjæles", skriver Moltke, og han fortsætter: "Trekantrelieffet har efter ny​tolkningen ingen sammenhæng med Korsned​tagelses-scenen neden under. Det er et epitaf, et kongeligt epitaf:”

Tolkningen forekommer besnærende og kan vel heller ikke helt tilbagevises. Men det vil være på sin plads med nogle indvendinger og tilføjelser. For det første til påstanden om at trekantrelieffet er uden sammenhæng med Korsnedtagelsen. En sådan antagelse er helt ubegrundet og modsiges af alt, hvad vi i øvrigt ved om den romanske kunst. Noget så væsent​ligt som en domkirkes portal bygges ikke op af usammenhængende dele, heller ikke selvom den er blevet til i løbet af et par generationer. Andre motiver som kalkmaleriernes stifter bil​leder, der indholdsmæssigt lader sig sammen​ligne med Moltkes epitafiumtolkning, indgår naturligt i en større sammenhæng, hvor de kan spille en væsentlig rolle, også selvom de histo​riske forbilleder skulle gå i glemme (side 284). Et andet og mere kritisabelt træk i tolkningen er, at den nok omtaler inskriptionerne, men i øvrigt helt og aldeles undlader at tage dem i be​tragtning, og her skulle man dog ellers synes, at der kunne ligge en hjælp til forståelse af bille​det. Citatet fra Matthæus - "Salige er de fattige i Ånden, thi Himmeriget er deres" - er en del af de såkaldte saligprisninger i Bjergprædikenen, hvor Jesus taler om dem, der skal arve riget. I samme kapitel siges det om det Civitas Hieru​salem, der spiller en så central rolle i relieffet, at "det er den store Konges by" (vers 35), og i vers 14 kan der ligeledes associeres til Jerusalem: "En by, der ligger på et bjerg kan ikke skjules.” Teksten i skriftbåndet må ganske naturligt op​fattes som en generel anvisning på frelse; men hvis relieffet er et epitafium, og den unge mand er Valdemar den Unge, da må teksten især gå på ham, hvormed han altså siges at være "fattig i ånden". Er det ovenud sandsynligt, at det net​op er en sådan egenskab, man har ønsket at fremhæve ved en kongesøn?

Teksten på den anden englestola er som nævnt fra Esajas: "Det skal ske i de sidste dage, at Herrens huses bjerg, grundfæstet på bjergets top, skal løfte sig op over høj ene. Did skal fol​kene strømme og talrige fo'HC'eslag vandre. Kom, lad os drage til Herrens Bjerg, til Jakobs Guds hus; Han skal lære os sine veje, så vi kan gå på Hans stier; thi fra Zion udgår åbenba​ring, fra Jerusalem Herrens ord" (Es 2,2-4).

Herrens Bjerg er altså Zion eller Jerusalem​ i en kristen sammenhæng Det himmelske Jeru​salem. Begge bibelcitater har således - ikke overraskende - direkte at gøre med det Civitas Hierusalem, der nævnes ovenover: Det ene ta​ler om dem, der vil komme dertil, og det andet opfordrer os til at søge det. I øvrigt får bjerget i Bjergprædikenen også en særlig betydning i denne sammenhæng.

Lad os også se lidt nærmere på, hvilke asso​ciationer udtrykket "Herrens Bjerg" må have givet den skriftkyndige beskuer, forankret i den kirkelige tradition. I Matthæus-evangeliet gi​ver Jesus Himmeriges nøgler til Peter, som han kalder "Klippen", hvorpå han vil bygge sin Kir​ke. Kirken - og i symbolsk forstand også kirke​bygningen, der er det jordiske sidestykke til Det himmelske Jerusalem - er bygget på klip​pen. Og som en strøtanke: I samme kapitel (vers 24) siger Jesus til sine disciple: "Hvis nog​le vil gå i mit spor, skal han fornægte sig selv og tage sit kors op og følge mig.” Er det det, kon​gen gør? (Matt 16,16-19).

I Brevet til Hebræerne tales om Moses, der blev forfærdet og skælvede, da han mødte Gud på Sinai-bjerget. "Men I er kommet til Zions Bjerg og til den levende Guds stad, til Det him​melske Jerusalem og til en højtidsskare af eng​le i tusindtal og en menighed af førstefødte, som er indskrevne i Himlene, og til en Dom​mer, som er alles Gud, og til deres ånder, som er retfærdige og er nået til fuldendelse og til den nye pagts mellemmand, Jesus ..."

Det er fristende nærmest at se relieffet som en illustration hertil. Og så ville det endda ind​ gå i en fin sammenhæng med Korsnedtagelsen i lyset af samme kapitels vers 1-2, hvor vi op​fordres til at søge frelsen, "medens vi retter vort blik mod Jesus, troens banebryder og fulden​der, som for at få den glæde, der ventede Ham, udholdt korset uden at ænse skammen, og som nu har taget sæde på højre side af Guds trone:' (Hebr 1,22-24, 1-2).

I øvrigt bruges udtrykket "at bestige Her​rens Bjerg" meget hyppigt i den religiøse litte​ratur i middelalderen om det at bede og medi​tere.

Vi bemærker endvidere, at Maria er frem​hævet ved navns nævnelse, medens der ved Kristus blot står et Alfa og Omega. Det er det udtryk, der anvendes i Johannes' Åbenbaring, hvor vi også finder den kendteste skildring af Det himmelske Jerusalem: "Og jeg så en ny himmel og en ny jord. .. Og jeg så den hellige stad, Det ny Jerusalem komme ned fra Himlen fra Gud, rede som en brud smykket for sin brudgom. . . Og Han, som sad på tronen sagde: "Jeg er Alfa og Omega, begyndelsen og enden. Den, der tørster, vil jeg give af kilden med Li​vets Vand uforskyldt." ... Og Han førte mig i ånden op på et stort bjerg og viste mig Den hel​lige Stad, Jerusalem, som kom ned fra Himlen fra Gud. .. Og folkeslagene skal vandre i dens lys, og jordens konger bringe deres herligheder til den". 22. 5.:"... og de salige skal være konger i evighedernes evigheder." Allerede i Åbenba​ringens kapitel l anslås lignende strenge: Jesus omtales som "den, der hersker over jordens konger" og som "har gjort os (de troende) til konger og præster for sin Gud og Fader". Stola​erne, som englene på relieffet bærer, er i kirke​lig sammenhæng som bekendt et præsteligt symbol, og det er et spørgsmål, om den måde, hvorpå de lange stolaer med indskrifterne bre​der sig ned foran en mængde af de afbildede mennesker, ikke.. skal opfattes som et udtryk for, at de får del i den præstelige værdighed.

Med hensyn til de hoveder uden kroppe, der bæres frem flere steder i billedet, er det fristen​de også at søge forklaringen i Johannes' Åben​baring, kap. 20 vers 4: "Og jeg så deres sjæle, som var blevet halshugget for Jesu vidnesbyrds skyld og for Guds ords skyld... de blev leven​de og blev konger med Kristus i tusinde år."

Guds højre hånd øverst i relieffet er et såre almindeligt begreb og kræver ingen forklaring. Dog synes den her at få en særlig betydning i lyset af Visdommens Bog: "Men de retfærdige skal leve til evig tid. .. Derfor skal de modtage af Herrens hånd det herlige kongedømme og den skønne krone; og med sin arm vil Han skærme dem." (Visd 5,15-16).

Alt i alt foretrækker jeg således at se hele trekantrelieffet som en fremstilling af Det him​melske Jerusalem; den i Himlen triumferende Kirke - EccIesia Triumphans - med Maria og Kristus i spidsen. Det er helt tydeligt ikke blot "den unge mand", som frelses, men hele den store skare, der ved en voldsom, opadgående kraft drages ind til frelsen takket være den Korsfæstede, der er Vejen, Sandheden og Livet. Et egentligt epitafium på et så vigtigt sted som en kirkeportal hører ikke tiden til. Dermed være ikke sagt, at man ikke kan have haft sam​tidige eller nyligt afdøde historiske personer i tankerne ved udformningen; men hovedind​holdet, det religiøse budskab, er langt mere al​ment.

Det er også blevet foreslået - sidst af Inger​Lise Kolstrup5 at relieffet skal tolkes som en korstogsprædiken. I så fald rækker Kristus kor​set til Maria, der rækker det videre til kongen, som "tager korset". Det ville vel betyde, at op​fordringen: "Kom, lad os bestige Guds bjerg", i første instans skulle relatere til det jordiske Je​rusalem, Zions bjerg, "et udvortes håndgribe​ligt bjerg", og først i anden omgang vedrøre Det himmelske Jerusalem.

Tolkningen kan bestemt ikke udelukkes, og kalkmaleriernes rytterfriser fra omtrent sam​me tid, der formentlig skal tolkes i lyset afkors​togenes aktualitet, kan måske siges at bestyrke ideen. Ikke desto mindre forekommer det mig, at især billedets komposition, figurernes gestik og de to bibelcitater i højere grad underbygger den opfattelse, at vi ser de troende blive opta​get i Det himmelske Jerusalem i korsets tegn. Således er det en smuk opfølgning af tympa​nonfeltets Golgatha-scene, hvorfra den krone​de Kristus er steget til Himmels, hvor han som den eneste ses i ren en face og med et markant gengivet kors bag hovedet. Hverken Maria, af​hugne hoveder eller alle de døde forneden eller engle med stolaer har noget at gøre i en kors​togsscene - endsige Dagmar og Berengaria.”

� Det kan måske være hensigtsmæssigt at repetere lidt (konge) historie for perioden, der begynder med en borgerkrig, som Valdemar den Store trækker sig sejrrig ud af og slutter ved tærsklen til en ny grum tid på ca. 100 år med flere kongemord (Abel og Erik Klipping i Finderup Lade). 


Kirken er i perioden en helt afgørende politisk faktor, selvom den efter investiturstriden (Retten til at udnævne højkirkelige embedsmænd) var lidt på retur. - Mange biskopper var i øvrigt ikke til at kende fra verdslige stormænd, og man kunne uden problemer bevæge sig frem og tilbage mellem at være biskop og f.eks. prins eller hertug. 





1146-1157 	Svend 3., Knud 5. og Valdemar 1.  (Svend, Knud og Valdemar).


1157-1182 	Valdemar 1. den Store (* 1131), gift med


Sophie af Novgorod 


Født få dage efter faderens, Knud Lavards død (mordet i Haraldsted), opfostret hos Asser Rig sammen med dennes sønner, Absalon og Esbern Snare


- børn: Knud 4 d. 6., Valdemar 2. Sejr, Sophie, Ingeborg, Helene, Richiza, samt yderligere 2 døtre, hvis navne ikke kendes.


1182-1202 	Knud 4. den Sjette (* 1163), gift med


Gertrud af Sachsen.


1202-1241 	Valdemar 2. Sejr (* 1170), gift med: 


1) Dagmar af Böhmen 


- børn: Valdemar den Unge, dræbt ved et vådeskud under jagten på Lyø, 


2) Berengaria af Portugal 


- børn: Erik 4. Plovpenning, Abel, Christoffer 1., Sophie.


Udgiver 1241 Jyske Lov (”Med land skal lov bygges).

